Beneita de Arbaree

Beneita De Serra Bas o de Arbaree (Aristanis, 1365 – Aristanis, 3 martzu 1383) est istada printzesa de Arborea de su 1365 a s'annu de sa morte.

 Biografia 

 Famìlia 
Ùnica fìgia de su giùighe o re de Arbaree Ugone III e de sa mugere Anònima Castelli de Vico, fiat nàschida prossimai in Aristanis in su 1365. In cussos annos si gherraiat sa gherra incanida intre su giuigadu de Arbaree e sa Corona de Aragona, chi bidiat babbu suo, soberanu benidore e fìgiu de Marianu IV, guvernare a is tropas de su regnu sardu, cunsighende vitòrias medas e importantes, comente sa de sa batalla de Sant'Anna.Casula, p. 231

Sa mama de Beneita fiat morta in su 1369, comente a testimòniat sa lìtera de su guvernadore de su Cabu de Logudoro a su re Pedru IV de Aragona, datada pròpiu a cuddu annu.

 Segunda Ambasciada Angiou in Aristanis 

In su 1378 su balente Duca de Angiou Luisi de Valois aiat imbiadu un'ambasciada, afatante a sa de s'annu pretzedente, pro fàghere ratificare su tratadu de alliàntzia firmadu pretzedentemente. Is ambasciadores, Migone, sennore Pomerade, e Gulliermu Gaian, dottorandu in lege, fiant lòmpidos a Aristanis su 30 Austu. A ddos retzire bi fiat Ugone III in persone, chi, segundu is matessi ambasciadores, si fiat cumportadu in modu meda rude e bàrbaru. Oe, segundu is istòricos, custu cumportamentu est istadu detadu dae su fatu chi su Duca Luisi no aiat respetadu is vìnculos de su pretzedente tratadu, benende a patos cun s'inimigu chi si fiant acordados de gherrare, sa Corona de Aragona.  A sa proposta de is ambasciadores de coja intre Beneita e Luisi, erederi minore e omònimu de Luisi I, Ugone aiat rispostu disdignosamente, definende, in sa lìtera de risposta a su Duca, cussu possìbile isposòriu che "ridìculu".

 Morte 
Durante unu avolotu pobulare, a is cumintzos de su 1383, su palatzu giuigale fiat istadu afracadu e pigadu. Su 3 de Martzu Beneita, de deghenoe annos, e su babbu fiant istados ghetados, galu bios e cun sa limba trinchiada, in unu putzu.Pitzorno, p. 28 A Ugone diat èssere remplasadu Fidericu de Arbaree, fìgiu de sa sorre Elionora chi aiat assùmidu s'apòmpiu.

Is mandadores de s'ochisura abarrant disconnotos mancari b'at ipòtesis, non documentadas, de s'istòricu Francesco Cesare Casula e de s'iscritora Bianca Pitzorno subra chi aiat benefitziadu de sa duplitze morte.

 Notas 

Bibliografia
Francesco Cesare Casula, La storia di Sardegna, Carlo Delfino Editore, Tàtari, 1994
Bianca Pitzorno, Vita di Eleonora d’Arborea, principessa medievale di Sardegna, Oscar Mondadori, Milanu, 2010
Franco Cuccu, La città dei Giudici, vol. 1, S’Alvure, Aristanis, 1996
Gian Giacomo Ortu, La Sardegna dei Giudici, Il Maestrale, Nùgoro, 2005

Voci correlate
 Ugone III de Arbaree
Marianu IV de Arbaree
Timbora de Rocabertì
 Fidericu de Arbaree
Elionora de Arbaree

Categoria:Sardos